Dominicaone

De Dominicaone (officieel (Latien) Ordo Praedicatorum, aofgekort O.P.) zien 'n kloesterorde vaan de Roems-Kathelieke Kèrk. Ze woort in 1214 door d'n Heilege Dominicus in Toulouse gestiech; de orde is doamèt rillatief joonk. Al in 1216 käörde paus Honorius III häör mèt de böl Religiosam vitam good. De orde waor 'n antwoord op de greujenden invlood vaan de Kathare: wouw me die beweging de kop induie, daan mós de Kèrk zelf ouch veraandere um de lui veur ziech trök te winne. De orde heet ummer e sjolastiek karakter gehad, ouch al door de veurleefde vaan Dominicus veur gelierde theologie. Allewijl zien oongeveer 6.000 lui bij de orde aongeslote; neve paters en nonne umvat de orde ouch lekebroeders.

In Mestreech resteert vaan 'n aajd Dominicaonerkloester nog de Dominicaonerkèrk. Anno 2018 zit dao 'ne bookhandel in.

Categorie:Kloesterordes